Birgitte Josefsen (V), 2009-05-06:
Den seneste opgørelse fra Danske Regioner viser, at danske kræftpatienter nu får en langt hurtigere behandling end tidligere.
De interne ventetider på kræftområdet har i årevis været et problem.
Vi erklærede så ventetiderne krig og har med de såkaldte kræftpakker brugt et stærkt våben, som nu har vist sig at være brugbart, og som også vil kunne finde anvendelse på andre områder inden for sygdomsbehandling.
Eksempelvis viser det sig nu, at ventetiden er halveret på tarmkræftområdet.
Jeg har det sådan: Kunne vi bare slå øjnene op en morgen, åbne for nyhederne og få en besked om, at forskerne nu havde fundet et vidundermiddel, som kunne helbrede alle kræftpatienter!
Men den besked er jo nok ikke lige om hjørnet, og derfor skal vi selvfølgelig også fremadrettet gøre alt, hvad vi kan, for at optimere behandlingsforløbet, optimere efterbehandlingen og gøre tilværelsen lettere og mere smertefri for dem, der desværre ikke kan opnå helbredelse.
Som Venstres ordfører på sundhedsområdet glæder jeg mig imidlertid over, at vi trods alt har nået nogle positive resultater.
Det er herudfra, at de positive resultater er kommet.
Ikke mindst er aftalen om tilknytning af en kontaktperson til alle kræftpatienter i et behandlingsforløb et vigtigt element, ligesom inddragelse af de praktiserende læger i et tættere samspil med sygehussektoren har haft stor betydning for alle kræftpatienter.
En kræftdiagnose er jo nemlig ikke blot en mistanke om, at man har en sygdom; det er også en voldsom oplevelse for hver og en, der modtager en sådan besked.
Mange spørgsmål rejser sig, og derfor skal patienten og de pårørende have god information og god vejledning under hele forløbet ikke bare om undersøgelser og resultater, men om hele kræftforløbet.
Patienten skal kunne stille spørgsmål og modtage klare svar, og patienten skal opleve et gennemskueligt forløb.
Høj kvalitet, klar besked og hurtige forløb er nøglen til at få os til at kunne rykke på hele kræftområdet.
Og det er det, der ligger i den proces, som er sat i gang, og i hele den proces og hele det virkefelt, der nu er implementeret ude i hele det danske sundhedsvæsen.
Kræftens Bekæmpelse med formand Frede Olesen i spidsen har for nylig udtalt, at dansk kræftbehandling er på vej ind i verdensklasse.
Og jeg synes, at det udsagn taler for, at de nye fremskridt ikke mindst skyldes den massive indsats på området, og at sundhedsvæsenet dygtigt har implementeret det, der er sat i værk, og dermed har kunnet vise de gode resultater.
Det er imidlertid ikke ensbetydende med, at alt er rosenrødt.
Nej, tværtimod.
Desværre møder vi jo sikkert alle i det daglige mennesker, som kan berette om, hvordan deres kræftsygdom har udviklet sig i en mindre positiv retning, og om behandlingsforløb, som ikke har været helt optimale.
Derfor skal vi ikke slække på fokus, men fortsætte med at holde øje med hele kræftområdet og også betræde nye veje, eksempelvis i forhold til forskning.
Indimellem hører vi jo bl.a. om, hvordan udenlandske læger arbejder med nye behandlingsformer, som giver gode resultater.
Derfor vil jeg gerne fra Venstres side appellere til, at vi ikke sætter skotter op om Danmark, men suger viden til os og udvikler det second opinion-projekt, som vi også har fået implementeret i Danmark, og som har vist nogle rigtig gode resultater.
Vi skal nemlig sørge for også fremadrettet at få implementeret nye behandlingsformer i vores faste behandlingsprogrammer.
Jeg vil ligeledes appellere til, at systemet udviser den største fleksibilitet.
Jeg kan godt forstå en dansker, der rejser til eksempelvis Frankfurt, når beskeden er: Vi kan desværre ikke hjælpe dig mere.
Men vi må ikke lade patienten i stikken.
Vi må ikke være kolde og kyniske ved at meddele, at vedkommende så ikke kan indgå i et dansk behandlingssystem.
Der skal være et tilbud, som den pågældende kan henvende sig til.
Den gode udvikling i den danske kræftbehandling skal fortsætte, og ny viden og nye behandlingsmetoder skal afprøves og implementeres.
Det skylder vi hinanden.
Det skylder vi alle.